VIDEO Carmen Dan: Am inclus Schengen pe agenda reuniunii JAI / Secretar de stat german: Subiectul nu a fost inclus pe agendă de președinția română

Ministrul Afacerilor Interne, Carmen Dan, a susținut, joi, că subiectul Schengen se va discuta la reuniunea Consiliului JAI (Justiție și Afaceri Interne) care se desfășoară la București. Ulterior, ea a fost contrazisă de secretarul de stat pe lângă ministrul federal al Internelor Stephan Mayer, care a precizat că tema nu se află pe agendă, pentru că nu a fost introdusă de președinția română.

Înaintea începerii reuniunii, Carmen Dan a dat o declarație presei, în care a spus că pe agendă este inclusă tema Schengen.

„Am inclus pe agenda noastră această temă foarte importantă nu doar pentru că este o temă de interes pentru România şi Bulgaria, ci şi pentru că ea se referă şi la alte aspecte importante, cum ar fi menţinerea controalelor la frontierele interne pentru perioade lungi de timp. Este adevărat că în Europa au avut loc o serie de evenimente, şi mă refer la numeroase atacuri teroriste, care au pus în pericol siguranţa cetăţenilor din unele state membre, cred că tocmai de aceea trebuie să identificăm un echilibru între menţinerea securităţii şi siguranţei acestor cetăţeni din statele expuse riscului terorist şi presiunii migratorii şi valoarea fundamentală care este reprezentată de spaţiul european de liberă circulaţie“, a declarat Carmen Dan.

Însă Stephan Mayer, secretar de stat pe lângă ministrul federal al Internelor, a declarat pentru Europa Liberă că „subiectul includerii României și Bulgariei în spațiul Schengen nu este pe agenda oficială a acestei reuniuni informale. Nu a fost inclus pe agendă de președinția română“.

Foto: Carmen Dan (Inquam Photos / George Călin)